‘તો સાંભળો.’ ડૉક્ટરે કહ્યું, ‘સૌ પ્રથમ તો મને કોઈ રોગ છે એવી ચિંતા છોડીને થોડું ધર્મ-ધ્યાનમાં મન લગાડો. જીવનમાં અમુકવાર એવો સમય આવતો હોય છે જ્યારે આપણને અમુક ઘટનાઓના કારણો નથી જડતા. મન પર શાંતિ રાખીને આ સમયને પસાર થઈ જવા દો. કરેલા કર્મોથી થતી અસરો કાર્ડિયોગ્રામમાં નથી દેખાતી ! આથી તમે એવું વિચારો કે “હમણાંનો સમય મને અનુકૂળ નથી, આ સમય જશે એટલે જરૂર મારા માટે સારો સમય આવશે.” મારું તો તમને અંગત સૂચન છે કે તમારો જે કોઈ ધર્મ હોય એમાં દ્રઢતા કેળવો. માણસનું શરીર મશીન તો છે નહીં, એ જે ચૈતન્ય શક્તિથી ચાલે છે એનું અનુસંધાન કરો. જીવનમાં પ્રાણબળ વધારો. જેમનું પ્રાણબળ વધે છે એને ગમે એટલા રોગો હોય તો પણ હિમાલય ચઢી શકે છે. ખુદ મારા પોતાના જ એવા કેટલાક દર્દીઓ છે જેને મેં ના પાડી હોય છતાં વિકટ યાત્રાઓ કરીને સહીસલામત આવ્યા હોય, પરંતુ આનો અર્થએ નથી કે જીવનને જોખમમાં મૂકવું. ….એ શક્ય બને છે આપણી ઈશ્વર પ્રત્યેની શ્રદ્ધા અને આપણામાં રહેલી પ્રાણશક્તિની જાગૃતિથી.